नवांशहर में बच्चे समेत 2 लोग बहे, जालंधर में सतलुज दरिया में दरार; आर्मी ने संभाला मोर्चा
Punjab Latest Monsoon Rainfall, Weather Forecast Update;  पंजाब के CM भगवंत मान ने लिखा- ''पंजाबियों को मेरी अपील है कि किसी किस्म का कोई घबराहट में न आएं। मैं पंजाब के हर छोटे-बड़े अफसरों से कोने-कोने की जानकारी ले रहा हूं।
पंजाब में कल कुछ इलाकों में मानसून एक्टिव रहने के आसार हैं। मौसम विभाग ने सामान्य बारिश होने की संभावना जताई है। माझा, दोआबा और पूर्वी मालवा में कहीं-कहीं बारिश हो सकती है, लेकिन पश्चिमी मालवा में मौसम खुश्क रहने का अनुमान है।
वहीं सोमवार को बारिश से कई जिलों में बाढ़ के हालात बन गए। नवांशहर में बच्चे समेत 2 लोग बह गए, जिससे उनकी मौत हो गई। वहीं बारिश के बिगड़ते हालात देख पंजाब में 13 जुलाई तक स्कूलों में छुट्‌टी कर दी गई है।
शिक्षा मंत्री हरजोत बैंस ने कहा कि लगातार बारिश की वजह बच्चों की सुरक्षा को देख इस दौरान सभी सरकारी, एडेड मान्यता प्राप्त और प्राइवेट स्कूल बंद रहेंगे।​​​​​​ जालंधर में फिल्लौर के पास सतलुज दरिया में दरार आ गई। वहीं माझा में रावी नदी में जलस्तर बढ़ गया। रावी के पार पंजाब के अमृतसर में रमदास के अंतर्गत आते घोनेवाल में पानी का स्तर बढ़ गया। जिसके चलते 150 किसान फंस गए।
जिला प्रशासन के कहने पर आर्मी ने रमदास में मोर्चा संभाला। आर्मी के जवानों ने मौके पर पहुंच रेस्क्यू ऑपरेशन चलाया। मौके पर कैबिनेट मिनिस्टर कुलदीप धालीवाल भी पहुंचे।
उधर, सतलुज में पानी का स्तर बढ़ने से फलौर स्थित पुलिस एकेडमी में पानी घुस गया। यहां गोल्फ क्लब रेंज की पार्किंग में खड़ी करीब 250 गाड़ियां पानी में डूब गई। पंजाब पुलिस के जवानों ने गाड़ियों को बाहर निकाला।
वहीं राजपुरा में 1200 एकड़ में फैले नाभा पावर प्लांट में पानी आ जाने से यूनिट को बंद कर दिया गया है। जिससे आने वाले दिनों में बिजली सप्लाई पर भी इसका असर देखने को मिल सकता है। यूनिट बंद होने के कारण पावर प्लांट अपनी क्षमता से आधी ही बिजली उत्पन्न कर पा रहा है।
पंजाब में जलभराव से बाढ़ के हालात...
चीफ सेक्रेटरी ने स्थिति का जायजा लिया
इससे पहले मुख्यमंत्री के आदेशों पर चीफ सेक्रेटरी ने सभी विभागों के अधिकारियों की बैठक बुलाई। सीएम ने भी लोगों को ना घबराने की अपील की है। चीफ सेक्रेटरी पंजाब सरकार अनुराग वर्मा ने भारी बारिश के चलते रेस्क्यू ऑपरेशन और आगे की तैयारियों को लेकर सभी विभागों के अधिकारियों की बैठक बुलाई। ये मीटिंग चंडीगढ़ में हुई। जिसमें पुलिस, पॉवरकॉम, एडमिनिस्ट्रेशन, एग्रीकल्चर समेत दूसरे विभागों के अफसर शामिल रहे। चीफ सेक्रेटरी ने इस बैठक में जिलों का हालचाल और रेस्क्यू ऑपरेशन संबंधी जानकारियां हासिल की हैं।
लुधियाना में नहर टूटी, इमारत गिरी
लुधियाना के खन्ना स्थित दोराहा में नहर टूटने से पानी रिहायशी इलाकों में पहुंच गया। नहर के साथ लगते आर्मी एरिया में भी पानी भर गया। आनन-फानन में सिविल और पुलिस प्रशासन ने सेना की मदद से JCB और अन्य मशीनरी बुलाकर बांध लगाने का काम शुरू किया इसके साथ लाइब्रेरी चौक में इमारत भरभराकर गिर गई। वहीं प्रशासन ने 6 जगहों की डाइंग इंडस्ट्री को बंद करने के आदेश दे दिए हैं।
AAP विधायक ने रेस्क्यू लोग
फतेहगढ़ साहिब में लगातार बारिश से हालात काफी खराब हुए। बारिश का पानी जहां लोगों के घरों में घुस गया। बाबा बंदा सिंह बहादुर इंजीनियर कॉलेज हॉस्टल समेत अन्य गांवों में फंसे लोगों को पुलिस प्रशासन द्वारा रेस्क्यू चलाकर बाहर निकाला गया। यहां AAP विधायक एडवोकेट लखवीर सिंह राय ने खुद ट्रैक्टर ट्रॉली चलाकर रेस्क्यू किया।
कीरतपुर साहिब में NDRF ने चलाया रेस्क्यू ऑपरेशन
कीरतपुर साहिब के आसपास लगते इलाकों में NDRF के सहयोग से रेस्क्यू ऑपरेशन को शुरू कर दिया गया। सतर्कता के चलते आज अंबाला के डीसी की तरफ से जालंधर- पानीपत नेशनल हाईवे 44 को प्रयोग ना करने की हिदायत दी गई है। इसे अंबाला में घग्गर नदी के पास आवाजाही के लिए बंद कर दिया गया है।
पंजाब के CM भगवंत मान ने लिखा- ''पंजाबियों को मेरी अपील है कि किसी किस्म का कोई घबराहट में न आएं। मैं पंजाब के हर छोटे-बड़े अफसरों से कोने-कोने की जानकारी ले रहा हूं। कुदरती आपदा है, इसका मिल-जुलकर सामना करेंगे। सरकार लोगों के साथ है। उनकी हरसंभव मदद की जाएगी।''
बारिश से पूर्वी मालवा में तबाही
बीते दिनों सतलुज दरिया के किनारों के अलावा पटियाला, मोहाली, आनंदपुर साहिब, फतेहगढ़ साहिब में और नहरों के किनारे टूटने से जंडियाला गुरु, बंडाला, अबोहर में जल स्तर बढ़ने से खेतों को काफी नुकसान पहुंचा है। नहरों व दरिया के किनारों पर भी जलस्तर कम होगा और लोगों को राहत मिलेगी।